**NOTĂ INFORMATIVĂ**

la proiectul Hotărîrii Guvernului

„Cu privire la aprobarea Programului „Managementul datoriei de stat pe termen mediu

(2014-2016)””

În temeiul prevederilor Legii nr. 419-XVI din 22 decembrie 2006, în vederea administrării eficiente a datoriei de stat, a fost elaborat Programul „Managementul datoriei de stat pe termen mediu (2014-2016)”.

*Necesitatea* *elaborării* unei astfel de document rezultă din:

1. Prevederile DeMPA, care este un *Instrument de evaluare a performanţei managementului datoriei* elaborat de către Banca Mondială şi care stabileşte elementele indispensabile pentru realizarea practicilor durabile de gestionare a datoriei.
2. Prevederile Matricilor de politici, semnate cu Comisia Europeană, ca document obligatoriu aprobat.

Scopul elaborării documentului constă în stabilirea direcţiilor prioritare de activitate ale Ministerului Finanţelor orientate spre atingerea obiectivului fundamental în procesul de gestiune al datoriei de stat, şi anume: asigurarea necesităţilor de finanţare ale bugetului de stat la nivel acceptabil de cheltuieli pe termen mediu şi lung în condiţiile limitării riscurilor implicate.

Un obiectiv strategic pe termen lung al Ministerului Finanţelor rămîne în continuare şi dezvoltarea pieţei interne a valorilor mobiliare de stat.

Programul „Managementul datoriei de stat pe termen mediu (2014-2016)” se axează pe descrierea structurii portofoliului datoriei de stat, formularea strategiilor alternative de asigurare a necesităţilor de finanţare şi a factorilor de cost şi risc aferenţi.

În perioada 2014-2016, indicatorii bugetar-fiscali relevă o majorare moderată a deficitului bugetului de stat în valori nominale, care se va situa în intervalul 2,3-2,4% din PIB.

Astfel, necesităţile de finanţare ale bugetului de stat vor fi acoperite în perioada anilor 2014-2016, în proporţie de aproximativ 86,5 la sută anual din surse externe. Împrumuturile de stat externe primite vor fi în proporţie de 93,8 la sută de la instituţiile multilaterale. Finanţarea internă netă va urma o tendinţă în general descendentă în perioada 2014-2016, principalele instrumente fiind valorile mobiliare de stat emise prin licitaţii.

Ca pondere în PIB datoria de stat urmează să se diminueze pînă la 23,5 la sută la sfîtşitul anului 2016, fiind cu 0,6 p.p. mai mică faţă de valoarea înregistrată la sfîrşitul anului 2013.

Pentru un management activ al datoriei de stat, Ministerul Finanţelor decide asupra structurii datoriei de stat, stabilind *parametrii* *de risc* care permit menţinerea riscurilor în limite sigure şi *parametrii de sustenabilitate* care vor fi monitorizaţi.

|  |  |
| --- | --- |
| **Parametrii de risc pentru perioada anilor 2014-2016** | **Valoarea** |
| Ponderea datoriei de stat scadentă în decurs de un an în total datorie de stat | ≤ 35% |
| Ponderea datoriei de stat interne în total datorie de stat | ≥ 20% |
| Ponderea datoriei de stat într-o anumită valută străină în total datorie de stat | ≤ 50% |
| Ponderea datoriei de stat cu rata dobînzii fixă în total datorie de stat | ≥ 50% |
| **Parametri de sustenabilitate pentru perioada anilor 2014-2016** |  |
| Ponderea serviciului datoriei de stat în veniturile pe componenta de bază a bugetului de stat | ≤ 20% |
| Ponderea datoriei de stat şi a unităţilor administrativ-teritoriale în PIB | ≤ 60% |

De asemenea, a fost analizată influenţa modificărilor ratelor de dobîndă şi a cursurilor de schimb asupra costurilor aferente datoriei de stat pe termen mediu, cu scopul de a examina volatilitatea portofoliului datoriei de stat la expunerea faţă de riscul ratei de dobîndă şi cel valutar.

Astfel, au fost elaborate patru scenarii de şoc care vizează deprecierea monedei naţionale şi majorarea ratelor de dobîndă, atît pe piaţa externă, cît şi pe cea internă.

Pentru a urmări efectele şocurilor stabilite asupra portofoliului datoriei de stat, au fost analizaţi indicatorii: ponderea datoriei de stat în PIB, serviciului datoriei de stat în PIB şi serviciului datoriei de stat în veniturile pe componenta de bază a bugetului de stat.

Principalele concluzii care au fost stabilite în baza datelor prezentate constau în faptul că volumul datoriei de stat prezintă cea mai mare expunere faţă de riscul valutar, iar serviciul datoriei de stat, adică costul asociat acesteia este expus în cea mai mare măsură riscului ratei de dobîndă.